text: Sønderjyderne kan se frem til én måneds regn 2. juledag
  26 december 2015 kl. 07.36
  Sønderjyderne fra Als til Aabenraa kan 2. juledag se frem til store mængder regn.
  I et bælte, der strækker sig fra Sydals i øst til det centrale Sønderjylland i vest, vil der ifølge pronoserne falde mere end en måneds regn i dag 2. juledag. Det forudser TV 2 Vejret, hvor en grafik viser regnvejrets udbredelse hen over dagen.
  Regnvejret vil tage til hen over formiddagen og ved middagstid begynder det for alvor at regne. Ifølge prognosen vil der falde mellem 50 og 60 mm nogle steder. Normalt falder der i gennemsnit 66 mm regn i december, så hvis det holder stik, vil der falde knap en måneds regn.
  I forvejen har det regnet mere end normalt de seneste måneder. I november faldt der på landsplan 146 mm mod normalt 79 mm, og i december har danskerne ind til juleaften fået 75 mm.
  Jorden er i forvejen er mættet med vand, og fornyede regnmængder som i dag har svært ved at trænge ned i jorden.
  Derfor er der en risiko for, at der samler sig vand i lavninger i terrænet, og vandløb kan gå over deres breder.
  Det regner kraftigt på store dele af Sjælland, Fyn og Syd og Sønderjylland. Der er risiko for akvaplaning på vejene. Kør efter forholdene.
  
  